**Predkladacia správa**

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa článku 31 Legislatívnych pravidiel vlády Slovenskej republiky Ministerstvo spravodlivosti Slovenskej republiky (ďalej len ,,ministerstvo spravodlivosti“) predkladá na rokovanie Legislatívnej rady vlády Slovenskej republiky návrh skupiny poslancov Národnej rady Slovenskej republiky na vydanie ústavného zákona, ktorým sa dopĺňa ústavný zákon č. 254/2006 Z. z. o zriadení a činnosti výboru Národnej rady Slovenskej republiky na preskúmavanie rozhodnutí Národného bezpečnostného úradu (tlač 868) (ďalej len ,,poslanecký návrh“).

Ministerstvo spravodlivosti k poslaneckému návrhu uvádza nasledovné:

**Všeobecne**

Poslanecký návrh má za cieľ zabezpečiť jednoznačný výklad čl. 5 ústavného zákona č. 254/2006 Z. z. o zriadení a činnosti výboru Národnej rady Slovenskej republiky na preskúmavanie rozhodnutí Národného bezpečnostného úradu vo vzťahu k určeniu súdu príslušného na preskúmanie rozhodnutia výboru. Hierarchické postavenie Najvyššieho správneho súdu Slovenskej republiky je rovnocenné s postavením Najvyššieho súdu Slovenskej republiky, pričom diferenciačným kritériom je odlišné vymedzenie pôsobnosti oboch súdov. Najvyšší súd Slovenskej republiky je najvyššou súdnou inštanciou pre oblasť občianskoprávnych, obchodnoprávnych a trestných vecí, zatiaľ čo Najvyšší správny súd Slovenskej republiky je najvyššou súdnou inštanciou pre oblasť správneho súdnictva. Agenda preskúmania rozhodnutia výboru podľa čl. 5 ústavného zákona č. 254/2006 Z. z. o zriadení a činnosti výboru Národnej rady Slovenskej republiky na preskúmavanie rozhodnutí Národného bezpečnostného úradu, považovaná za výkon správneho súdnictva, patrí do pôsobnosti Najvyššieho správneho súdu Slovenskej republiky. V záujme zabezpečenia jednoznačnosti a správnosti výkladu sa pristupuje k precizovaniu znenia dotknutého článku.

**Stanovisko**

Ministerstvo spravodlivosti zaujíma k poslaneckému návrhu nasledovné stanovisko:

Navrhované doplnenie právnej úpravy považujeme za účelné a dôvodné. Zabezpečením jednoznačnosti výkladu čl. 5 ústavného zákona č. 254/2006 Z. z. o zriadení a činnosti výboru Národnej rady Slovenskej republiky na preskúmavanie rozhodnutí Národného bezpečnostného úradu sa zvyšuje právna istota a znižuje sa riziko vzniku prípadných kompetenčných sporov medzi Najvyšším súdom Slovenskej republiky a Najvyšším správnym súdom Slovenskej republiky. Ministerstvo spravodlivosti si k poslaneckému návrhu neuplatňuje žiadne pripomienky.

**K pripomienkam uplatneným v rámci pripomienkového konania**

Všeobecne

Ministerstvo dopravy a výstavby Slovenskej republiky, Ministerstvo hospodárstva Slovenskej republiky a Ministerstvo zahraničných vecí a európskych záležitostí Slovenskej republiky si uplatnili v rámci medzirezortného pripomienkového konania obyčajné pripomienky.

Ministerstvo dopravy a výstavby Slovenskej republiky

Prostredníctvom pripomienky bolo vyjadrené stotožnenie sa so stanoviskom predkladateľa.

Ministerstvo hospodárstva Slovenskej republiky

Pripomienka smeruje k doložke vybraných vplyvov, konkrétne k vyplneniu všetkých jej častí. Vysporiadanie sa s touto pripomienkou je plne v pôsobnosti predkladateľov.

Ministerstvo zahraničných vecí a európskych záležitostí Slovenskej republiky

**Nad rámec poslaneckého návrhu ústavného zákona**

Nad rámec poslaneckého návrhu ústavného zákona odporúča do čl. I doplniť nové novelizačné body, ktoré znejú:

1. V čl. 4 ods. 3 posledná veta znie: ,,Rozhodnutie výboru sa doručí do vlastných rúk navrhovanej osobe, úradu a osobe, ktorá požiadala úrad o vykonanie bezpečnostnej previerky navrhovanej osoby.“.

2. Čl. 4 sa dopĺňa odsekom 4, ktorý znie: ,,(4) Na doručovanie rozhodnutia výboru sa vzťahujú ustanovenia osobitného zákona o správnom konaní.“.

3. V Čl. 5 sa za prvú vetu vkladá nová druhá veta, ktorá znie: ,,Návrh na preskúmanie rozhodnutia výboru podáva navrhovaná osoba.“.

4. V Čl. 6 odsek 2 znie: ,,(2) Ak nie je v tomto ústavnom zákone ustanovené inak, na konanie o preskúmavaní rozhodnutí úradu sa nevzťahujú ustanovenia osobitného zákona o správnom konaní.“. V súvislosti s navrhovanou úpravou odporúčame primerane upraviť číslovanie doterajšieho novelizačného bodu.

Odôvodnenie: Navrhované doplnenia vychádzajú z požiadaviek aplikačnej praxe. Rozhodnutie výboru je podľa súčasne platnej a účinnej právnej úpravy doručované iba navrhovanej osobe. Úrad či osoba, ktorá požiadala úrad o vykonanie bezpečnostnej previerky navrhovanej osoby nie sú vyrozumení o rozhodnutí výboru, prípadne sú vyrozumení s výrazným časovým oneskorením. S doručením rozhodnutia výboru navrhovanej osobe sa však vo vzťahu k tejto osobe spájajú pracovnoprávne dôsledky podľa príslušných všeobecne záväzných právnych predpisov, ktoré nastávajú bezprostredným doručením tohto rozhodnutia, a na ktoré je potrebné, aby osoba, ktorá požiadala o vykonanie bezpečnostnej previerky, bezprostredne reagovala. Z uvedeného dôvodu je potrebné, aby právna úprava rozšírila okruh osôb, ktorým je rozhodnutie výboru doručované, a zároveň aby ustanovovala pravidlá pre doručenie rozhodnutia.

Vzhľadom na to, že pripomienky Ministerstva zahraničných vecí a európskych záležitostí Slovenskej republiky presahujú rámec poslaneckého návrhu, je na predkladateľoch poslaneckého návrhu ako sa s týmito pripomienkami vysporiadajú. Ministerstvo spravodlivosti ich preto nezahŕňa do stanoviska vlády Slovenskej republiky.

**Záver**

Na základe vyššie uvedeného ministerstvo spravodlivosti súhlasí s poslaneckým návrhom a po zohľadnení uplatnených pripomienok odporúča vláde Slovenskej republiky vysloviť s poslaneckým návrhom **súhlas.**